Lene Espersen (KF), 2006-04-04:
Dette er ikke mindst vigtigt af hensyn til trafikanternes forståelse for vigtigheden af at overholde hastighedsgrænserne.
Med det ønsker jeg at sige, at regeringen gerne vil medvirke til at diskutere rigtigheden af de gældende hastighedsgrænser, men at det naturligvis ikke må ske på bekostning af færdselssikkerheden.
Det er jeg også sikker på at forslagsstillerne er helt enige i.
Til brug for overvejelserne om konsekvenserne af beslutningsforslaget har jeg indhentet udtalelser fra Rigspolitichefen, Politidirektøren i København, Politimesterforeningen, FærdselsFttmo070.fm Page 5387
Monday, May 29, 2006 9:56 AM styrelsen og Vejdirektoratet.
Færdselsstyrelsen har oplyst, at hvis der på linje med den tyske ordning stilles krav om, at campingvognens totalvægt ikke overstiger 80 pct. af bilens egenvægt, vil en forhøjelse af hastighedsgrænsen til 100 km/t. kunne gennemføres med omtrent samme sikkerhed mod såkaldt dynamisk ustabilitet, det vil sige risikoen for, at vogntogets svingninger bliver selvforstærkende, som efter de gældende danske regler.
Det er dog Færdselsstyrelsen vurdering, at ordningen forekommer administrativt uheldig, fordi den vil ødelægge den mulighed, som vi har haft i Danmark siden 1977, for at sammenkoble biler og campingvogne, selv om de er synet hver for sig.
Vejdirektoratet har udtalt, at den foreslåede forhøjelse af hastighedsgrænsen må antages at betyde en forhøjelse af gennemsnitshastigheden for de gældende vogntog, og at dette alt andet lige ville medføre en vis risiko for flere uheld.
Vejdirektoratet har i den forbindelse oplyst, at der i de seneste 5 år har været registreret 77 uheld med campingvogne, der har medført 3 dræbte, 6 alvorligt tilskadekomne og 12 let tilskadekomne.
Vejdirektoratet, Rigspolitichefen, Politidirektøren i København og Politimesterforeningen har samstemmende anført, at den ekstra hastighedskategori på motorvejene, som forslaget indebærer, må forventes at få negative konsekvenser for både trafikafviklingen og trafiksikkerheden.
Rigspolitichefen har bl.a. udtalt, at den nye hastighedskategori må forventes at medføre en ændring af trafikrytmen og en stigning i antallet af overhalinger med den deraf følgende forøgede risiko for faresituationer og uheld.
Vejdirektoratet har anført, at biler med campingvogne med tilladt hastighed på 100 km/t. vil kunne sænke den øvrige trafik og medvirke til køer, når de efter en strækning med overhalingsforbud begynder overhaling af køretøjer, der kører med en hastighed på højst 80 km/t., f.eks. busser og lastbiler.
Desuden vil det i overhalingssituationer og ved vognbaneskift i øvrigt blive mere vanskeligt at vurdere hastigheden på personbiler med campingvogne, hvilket er uhensigtsmæssigt ud fra en færdselssikkerhedsmæssig betragtning.
Vejdirektoratet har i denne forbindelse også peget på, at overhalinger, som foretages af biler med campingvogne, i forvejen er problematiske, fordi vogntogene almindeligvis er relativt lette og dermed sidevindsfølsomme.
Også Politidirektøren i København har fremhævet, at en forhøjelse af hastighedsgrænsen må forventes at medføre en forøgelse af antallet af overhalinger og dermed kunne øge risikoen for farlige situationer.
Politidirektøren peger i den forbindelse på, at der ofte vil være tale om meget lange overhalinger, når et vogntog med 100 km/t. skal overhale en lastbil eller en bus, der kører med 80 km/t.
Hertil kommer, at overhalingen vil ske i en vognbane, hvor den øvrige trafik ofte kører med en hastighed på 130 km/t.
De pågældende overhalingssituationer kan også medføre, at vogntoget vil sætte sin hastighed betydeligt op for at fremskynde overhalingen.
Hvis det sker, vil de generelt dårlige køreegenskaber for biler med campingvogne gøre sig gældende med deraf følgende risiko for farlige situationer.
Ud over de trafikale forhold, som jeg netop har fremhævet, medfører forslaget også nogle kontrolmæssige problemer.
Årsagen er, at hastighedsgrænsen på motorvejene efter forslaget alene skal forhøjes for de vogntog, der opfylder visse betingelser, og som er godkendt til den højere hastighed ved syn.
Både Rigspolitichefen, Politimesterforeningen og Politidirektøren i København har påpeget, at det ville være forbundet med betydelige vanskeligheder for politiet at kontrollere, om de gældende hastighedsbegrænsninger er overholdt.
Det skyldes, at det vil kræve en nærmere undersøgelse af det enkelte vogntog for at konstatere, om det opfylder betingelserne for at køre 100 km/t.
I øvrigt har Vejdirektoratet fremhævet, at det ville skabe uklarheder om de gældende regler, at en del af de vogntog, som ellers er underlagt en fartbegrænsning på 80 km/t., kan køre 100 km/t.
Denne uklarhed vil efter Vejdirektoratets opfattelse både gøre det vanskeligt for politiet at håndhæve reglerne og gøre det vanskeligt for bilisterne at overholde reglerne.
På baggrund af de udtalelser fra politiet, fra Færdselsstyrelsen og fra Vejdirektoratet, som jeg her har refereret fra, er regeringen ikke enig med forslagsstillerne i, at biler med campingvogn i visse tilfælde bør kunne køre med 100 km/t. på motorveje.
Tværtimod må vi lægge til grund, at en sådan ordning ville indebære en nærliggende risiko for en forringelse af trafikafviklingen og risiko for flere trafikuheld.
Fttmo070.fm Page 5388 Monday, May 29, 2006 9:56 AM